Document ID: 31996R1526

ΚΑΝΟΝΙΣΜΟΣ (ΕΚ) αριθ. 1526/96 ΤΗΣ ΕΠΙΤΡΟΠΗΣ της 30ής Ιουλίου 1996 για την τροποποίηση του κανονισμού (ΕΟΚ) αριθ. 2700/93 περί λεπτομερειών εφαρμογής της πριμοδοτήσεως υπέρ των παραγωγών αιγοπροβείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3013/89 του Συμβουλίου, της 25ης Σεπτεμβρίου 1989, περί κοινής οργανώσεως της αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1265/95 (2), και ιδίως το άρθρο 5 παράγραφος 9,
τον κανονισμό (ΕΟΚ) αριθ. 3493/90 του Συμβουλίου, της 27ης Νοεμβρίου 1990, για τη θέσπιση των γενικών κανόνων σχετικά με τη χορήγηση πριμοδοτήσεως υπέρ των παραγωγών αιγοπροβείου κρέατος (3), όπως τροποποιήθηκε τελευταία από τον κανονισμό (ΕΚ) αριθ. 233/94 (4), και ιδίως το άρθρο 2 παράγραφος 4,
Εκτιμώντας:
ότι ο κανονισμός (ΕΟΚ) αριθ. 1323/90 του Συμβουλίου, της 14ης Μαΐου 1990, για την καθιέρωση ειδικής ενισχύσεως για την εκτροφή προβατοειδών και αιγοειδών σε ορισμένες μειονεκτικές ζώνες της Κοινότητας (5), όπως τροποποιήθηκε τελευταία από τον κανονισμό (ΕΚ) αριθ. 40/96 της Επιτροπής (6), χορηγεί ειδική ενίσχυση στους παραγωγούς που ασκούν τη δραστηριότητά τους στις μειονεκτικές ζώνες, όπως ορίζονται στο άρθρο 3 παράγραφοι 3, 4 και 5 της οδηγίας 75/268/ΕΟΚ της Επιτροπής (7), όπως τροποποιήθηκε τελευταία από την οδηγία 82/786/ΕΟΚ (8) 7
ότι, σύμφωνα με τις διατάξεις του άρθρου 2 παράγραφος 2 του κανονισμού (ΕΟΚ) αριθ. 3493/90, ένας παραγωγός μπορεί να επωφεληθεί και της εν λόγω ειδικής ενισχύσεως στην περίπτωση που το 50 % τουλάχιστον του συνόλου της εκμεταλλεύσεώς του βρίσκεται στην εν λόγω ζώνη και χρησιμεύει για την παραγωγή αιγοπροβείου κρέατος 7
ότι ο κανονισμός (ΕΟΚ) αριθ. 1323/90 προβλέπει ότι η ειδική ενίσχυση χορηγείται με τους ίδιους όρους με τους οποίους χορηγείται η πριμοδότηση υπέρ των παραγωγών αιγοπροβείου κρέατος 7 ότι οι λεπτομέρειες της εφαρμογής της πριμοδοτήσεως υπέρ των παραγωγών αιγοπροβείου κρέατος που καθορίστηκαν από τον κανονισμό (ΕΟΚ) αριθ. 2700/93 της Επιτροπής (9), όπως τροποποιήθηκε τελευταία από τον κανονισμό (ΕΚ) αριθ. 2946/95 (10), δεν προβλέπουν ειδικές διατάξεις για τους παραγωγούς που επωφελούνται της ειδικής ενισχύσεως 7
ότι από την πείρα έχει αποδειχθεί ότι, για να αποφευχθεί η αδικαιολόγητη καταβολή ενισχύσεων στους παραγωγούς των οποίων οι εκμεταλλεύσεις βρίσκονται μόνον εν μέρει στις μειονεκτικές ζώνες, πρέπει να ενισχυθούν οι ισχύουσες διοικητικές διαδικασίες και διαδικασίες εποπτείας, που εφαρμόζονται στον έλεγχο της εν λόγω ειδικής ενισχύσεως, στο πλαίσιο της δήλωσης αιτήσεως «εκτάσεις», που προβλέπεται στο ολοκληρωμένο σύστημα διαχειρίσεως και ελέγχου σχετικά με ορισμένα καθεστώτα κοινοτικών ενισχύσεων («ολοκληρωμένο σύστημα»), όπως ορίζεται στον κανονισμό (ΕΟΚ) αριθ. 3508/92 του Συμβουλίου (11), όπως τροποποιήθηκε τελευταία από τον κανονισμό (ΕΚ) αριθ. 3235/94 (12) 7 ότι, για τους παραγωγούς οι οποίοι δεν υποχρεούνται, βάσει του ανωτέρω κανονισμού, να υποβάλουν αίτηση ενισχύσεως «εκτάσεις», πρέπει να προβλεφθεί, μέσω ειδικής δήλωσης, η έγγραφη απόδειξη ότι τουλάχιστον 50 % της γης που χρησιμοποιείται για την παραγωγή αιγοπροβείου κρέατος βρίσκεται σε μειονεκτικές περιοχές 7
ότι για το σκοπό αυτό θα πρέπει να τροποποιηθεί ο κανονισμός (ΕΟΚ) αριθ. 2700/93 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος προβάτων και αιγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 2700/93 προστίθεται το ακόλουθο άρθρο 1α:
«Άρθρο 1α
Αίτηση όσον αφορά την ειδική ενίσχυση σε ορισμένες μειονεκτικές ζώνες [κανονισμός (ΕΟΚ) αριθ. 1323/90]
1. Για να δικαιούται της ειδικής ενισχύσεως, που προβλέπεται στο άρθρο 1 του κανονισμού (ΕΟΚ) αριθ. 1323/90, ένας παραγωγός ο οποίος πληροί τις προϋποθέσεις που καθορίζονται στο άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 3493/90 του Συμβουλίου:
α) ο οποίος υποχρεούται, εξάλλου, να υποβάλλει ετησίως δήλωση του συνόλου της χρησίμου γεωργικής εκτάσεως της εκμεταλλεύσεώς του μέσω ενός εντύπου αιτήσεως ενισχύσεως "εκτάσεις" που προβλέπεται στο άρθρο 4 του κανονισμού (ΕΟΚ) αριθ. 3887/92, με το οποίο καθορίζονται οι αναλυτικοί κανόνες για την εφαρμογή του ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων, οφείλει να καταγράψει τα αγροτεμάχια που βρίσκονται στις μειονεκτικές ζώνες και χρησιμοποιούνται για την παραγωγή αιγοπροβείου κρέατος 7
β) ο οποίος δεν υποχρεούται να υποβάλει την δήλωση η οποία μνημονεύεται στο στοιχείο α), πρέπει να υποβάλλει ετησίως ειδική δήλωση που θα βασίζεται, ενδεχομένως, στο σύστημα αναγνώρισης των αγροτεμαχίων το οποίο προβλέπεται στο πλαίσιο του ολοκληρωμένου συστήματος. Αυτή η δήλωση πρέπει να αναφέρει την τοποθεσία στην οποία βρίσκεται το σύνολο των εκτάσεων που κατέχει, μισθώνει ή των οποίων έχει τη χρήση καθ' οιονδήποτε τρόπο, να καθορίζει την έκτασή τους, αναφέροντας εκείνες που βρίσκονται στις μειονεκτικές ζώνες και χρησιμοποιούνται για την παραγωγή αιγοπροβείου κρέατος. Τα κράτη μέλη δύνανται να προβλέψουν ότι η εν λόγω ειδική δήλωση συμπεριλαμβάνεται στην αίτηση πριμοδοτήσεως για προβατίνες ή/και αίγες.
2. Η αρμόδια εθνική αρχή μπορεί να ζητήσει την προσκόμιση ενός τίτλου ιδιοκτησίας, ενός μισθωτήριου συμβολαίου ή ενός γραπτού διακανονισμού μεταξύ παραγωγών, και, ενδεχομένως, μιας βεβαίωσης της τοπικής ή περιφερειακής αρχής η οποία έθεσε τις εκτάσεις που χρησιμοποιούνται για την παραγωγή αιγοπροβείου κρέατος στη διάθεση του συγκεκριμένου παραγωγού. Στη βεβαίωση αυτή πρέπει να αναφέρεται η επιφάνεια των εκτάσεων που παραχωρήθηκαν στον παραγωγό καθώς και τα αγροτεμάχια που βρίσκονται σε μειονεκτικές ζώνες.
3. Τα κράτη μέλη μπορούν να αποφασίσουν ότι η ειδική δήλωση πρέπει να γίνεται μέσω του εντύπου της αιτήσεως ενισχύσεως "εκτάσεις" και στις περιπτώσεις που μνημονεύονται στην παράγραφο 1 στοιχείο β).
4. Τα κράτη μέλη ενημερώνουν την Επιτροπή πριν από τις 30 Ιουνίου κάθε περιόδου εμπορίας σχετικά με τον αριθμό και την περιφερειακή τοποθεσία των παραγωγών που αιτιολογούν την αίτηση πριμοδότησής τους με τη βεβαίωση που αναφέρεται στην παράγραφο 1 στοιχείο β), καθώς και με την περιφερειακή γεωγραφική τους θέση.
5. Η δήλωση "εκτάσεις" του παραγωγού και η ειδική δήλωση πρέπει να αποτελούν αντικείμενο ελέγχου σύμφωνα με τις διατάξεις των άρθρων 6 και 7 του κανονισμού (ΕΟΚ) αριθ. 3887/92. Οι εκτάσεις που έχουν πραγματικά καθοριστεί με την προαναφερόμενη διαδικασία χρησιμοποιούνται για τον υπολογισμό του ποσοστού της χρησίμου γεωργικής εκτάσεως της εκμεταλλεύσεως που βρίσκεται σε μειονεκτικές περιοχές και χρησιμοποιείται για την παραγωγή αιγοπροβείου κρέατος.
6. Στην περίπτωση κατά την οποία στα προαναφερθέντα έγγραφα δηλώνεται ότι το 50 % τουλάχιστον της χρησίμου γεωργικής εκτάσεως βρίσκεται σε μειονεκτικές ζώνες και χρησιμοποιείται για την παραγωγή αιγοπροβείου κρέατος, αλλά το ποσοστό που πραγματικά καθορίζεται είναι χαμηλότερο του 50 %, δεν καταβάλλεται ειδική ενίσχυση και η πριμοδότηση στην προβατίνα μειώνεται κατά ποσοστό που ισοδυναμεί με τη διαφορά μεταξύ του πραγματικού καθορισμένου ποσοστού και του 50 %.
Ωστόσο εάν πρόκειται για ψευδή δήλωση που υποβλήθηκε εκ προθέσεως ή λόγω σοβαρής αμέλειας:
- ο εν λόγω κάτοχος της εκμετάλλευσης αποκλείεται από το ευεργέτημα του προγράμματος χορήγησης της πριμοδότησης στις προβατίνες και τις αίγες κατά την εν λόγω περίοδο εμπορίας
και
- σε περίπτωση ψευδούς δηλώσεως εκ προθέσεως, αποκλείεται από το ευεργέτημα του ιδίου προγράμματος χορήγησης της πριμοδότησης για την επόμενη περίοδο εμπορίας.
Οι μειώσεις αυτές δεν θα εφαρμοσθούν μόνον εφόσον ο παραγωγός μπορέσει να αποδείξει ότι ο προσδιορισμός αυτός της έκτασης βασίσθηκε σε στοιχεία τα οποία αναγνωρίζει η αρμόδια αρχή.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις αιτήσεις πριμοδοτήσεως που υποβάλλονται για την περίοδο εμπορίας 1997 και τις επόμενες περιόδους εμπορίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουλίου 1996.

Labels: 10
19
6